**Fundargerð**

31.10.2012 - Fundur nr. 5

Stýrihópur um heildstæða þjónustu í Breiðholti

Ár 2012, föstudaginn 31. október, var haldinn 5. fundur stýrihóps um heildstæða þjónustu í Breiðholti sem er tilraunaverkefni. Fundurinn var haldinn í þjónustumiðstöð Breiðholts og hófst kl. 8:30. Viðstödd voru: Jón Gnarr borgarstjóri , Sigurður Björn Blöndal aðstoðarmaður borgarstjóra, Stella K. Víðisdóttir sviðsstjóri Velferðasviðs, Lárus Rögnvaldur Haraldsson formaður hverfisráðs Breiðholts, Birna Magnúsdóttir áheyrnarfulltrúi hverfisráðs og Óskar Dýrmundur Ólafsson hverfisstjóri sem ritaði fundargerð.

1. *Breiðholtsþing fyrir íbúa:* Breiðholtsþing verður haldið 28. nóvember n.k. kl. 20:00 í Gerðubergi. Áhersla verður lögð á að fá íbúa og félagasamtök til þátttöku. Unnið verður í hópum að því að setja fram framtíðarsýn fyrir Breiðholtið. Borgarstjóri gerir ráð fyrir að taka þátt í Breiðholtsþinginu.
2. *Stefnumörkun hverfisverkefnis:* Verið er að vinna að stefnumörkun og aðgerðaáætlun fyrir hverfisverkefnið. Fyrirhugað er að hún verði hún kynnt um miðjan janúar 2013.
3. *Starfsáætlanir fagsviða:* Starfsáætlanavinnu fagsviða er að mestu lokið og mun hverfisstjóri óska eftir starfsáætlunum þeirra til að hafa til hliðsjónar við stefnumörkun og aðgerðaáætlun hverfisverkefnisins í Breiðholti.
4. *Virknimiðstöð fyrir ungt fólk:* Lögð var fram svohljóðandi tillaga af hverfisstjóra:

Í tillögu borgarstjóra um tilraunaverkefni í Breiðholti frá 1. nóvember 2011 sem samþykkt var í Borgarráði 8. nóvember sama ár er kveðið á um að skoða möguleika á stofnun virknimiðstöðvar í Breiðholti fyrir ungt fólk:

*„3. Kanna möguleika á stofnun virknimiðstöðvar fyrir ungt atvinnulaust fólk í Breiðholti með það að markmiði að styrkja og efla unga fólkið svo það verði betur í stakk búið til að þiggja vinnu þegar hún býðst.“*

Fyrir liggur að verið er að byggja upp atvinnuúrræði miðlægt í borginni fyrir ungt fólk. Á þessi uppbygging að geta mætt mikilli þörf sem er á atvinnuúrræðum fyrir ungt fólk í Breiðholti. Óskað verður eftir sérstakri áherslu atvinnudeildar í Breiðholti. Því leggur hverfisstjóri til við stýrihóp tilraunaverkefnisins að þetta verkefnið um stofnun virknimiðstöðvar verði fellt niður.

Jafnframt verði kannað hvort að ekki megi efla aðra virkni ungs fólks í Breiðholti með því að efla ungmennastarf og samfélagsþátttöku þeirra með öllum tiltækum ráðum Reykjavíkurborgar.

Tillagan var samþykkt

1. *Skíðasvæði í Breiðholti:* Málefni skíðasvæðisins í Breiðholti hafa verið til umræðu í hverfisráði Breiðholts þar sem óskað hefur verið eftir umbótum. Var hverfisstjóra falið að skoða möguleika á að auka og efla nýtingu svæðisins. Er lagt til að það verði gert m.a. með því að leita eftir áhugasömum aðilum sem vilja taka svæðið í fóstur. Er þar vísað í samning sem gerður hefur verið um samstarf íbúa og Reykjavíkurborgar um tiltekin svæði í borgarlandi. Einnig verði leitað eftir umbótum með Íþrótta- og tómstundasviði.
2. *Heiltæk forysta:* Hverfisstjóri gerði grein fyrir fyrirhuguðu námskeiði fyrir stjórnendur í Breiðholti undir yfirskriftinni *heiltæk forysta*. Gerð verður vefkönnun meðal stjórnendanna í byrjun nóvember sem felur í sér sjálfsmat. Könnunin verður endurtekin að námskeiði loknu. Heiltæk forysta felur í sér samstarf milli kerfa og stofnanna sem starfa í þágu íbúa.
3. *Velkomin í Breiðholt:* Stýrihópur ákvað að senda kynningarbréf til nýrra íbúa þar sem þeir verða boðnir velkomnir samhliða ábendingum um hvar þeir leita upplýsinga um þá fjölbreyttu þjónustu sem Reykvíkingum býðst. Verður þessi framkvæmd skoðuð í öðrum hverfum og var hverfisstjóra falið að setja sig í samband við upplýsingastjóra borgarinnar við nánari útfærslu.
4. *Heitur reitur við Gerðuberg:* Lagt er til að komið verði upp heitum reit við Gerðuberg. Leitað verður til Upplýsinga- og tæknimiðstöðvar Reykjavíkurborgar og frístundamiðstöðvarinnar Miðbergs um framkvæmd þess.

Fundi slitið kl. 9:30